Fiat 500 (2007)

La neuva Fiat 500, surtìa dël 2007 a l'é na vitura cita da sità costruìa da la meison vituristica Fiat. A l'é stàita presentà ël 4 ëd luj 2007 a sinquant'ani precis ëd distansa da la surtìa dla veja Fiat 500 con na granda selebrassion an riva 'd Pò a Turin. A l'é assè pì spatussanta, gròssa, pesanta, costosa, lesta e còmoda dla veja, ma a jë smija motobin ant la pì part dij particolar ëd disegn esterior e interior (fanaj, frontal, daré, passaroe, cromadure). A l'é 'dco butà an sicurëssa con set cussin salvavita.
A dipend dal protòtip Trepiùno, presentà dël 2004. Ansema a chila a l'é staita dësvlupà la Ford Ka ant soa seconda generassion. La 500 ansema a la Ka a l'é assemblà an Polònia, a Tichy. Adess, mersì a l'acòrd con la Chrysler, la Fiat a l'assembla ëdco an Méssich, a Tòluca, për vendla an América setentrional. Le version dla 500 son cola sportiva, la 500 Abarth, e cola decapotàbil, la 500C. Dël 2009 a l'é 'n motor inovativ, ël 0.9 Twinair, bicilìndrich con la testà neuva brevetà da la Fiat, ch'a fà calé ij consum ëd benzin-a. Ant ël 2010 a l'é stàita presentà al pùblich la 500 Elettra, prima version elétrica, ch'a sarà produvùa da l'inissi dël 2012 e vendùa an América.

Categorìa:FIAT